Summary: O lobo ibérico xa é unha especie protexida e non se pode cazar. Unha conquista que os grupos ecoloxistas aplauden, entre reparos ao texto aprobado polo Goberno do Estado, e que outros expertos rexeitan como medida eficaz para o coidado da especie e a conservación do medio natural.

Desde esta semana o lobo ibérico é unha especie protexida en todo o Estado. Para as organizacións ecoloxistas, a súa inclusión na Listaxe de Especies en Réxime de Protección Especial (Lespre) é "unha decisión histórica" que suspende a súa caza en todo o territorio, tamén ao norte do Douro, onde aínda se permitía pola súa situación favorábel. "O lobo desaparece como especie cinexética e pasa a xestionarse mediante a Lei de protección da biodiversidade", resume Martiño Nercellas, vogal de biodiversidade da Asociación para a Defensa Ecolóxica da Galiza (Adega). A poboación de lobo na Galiza está no mellor momento dos últimos 30 anos Con todo, e "a pesar deste fito legal", aínda queda camiño por percorrer, advirte, en vista de que o Ministerio de Transición Ecolóxica e Reto Demográfico "optou por unha regulación intermedia" que ofrece certo receo ao movemento ecoloxista á espera de que se aprobe a "Estratexia de conservación da especie", comprometida polo Goberno. De inicio, Nercellas critica a posibilidade de que se poidan "seguir autorizando controis de caza" por danos sempre que atendan determinados requisitos, mais destaca a oportunidade de impulsar outras medidas de protección do gando, "medidas de manexo preventivo" que cómpre normalizar nas explotacións. As achegas correspóndenlle ao Estado, di o voceiro de Adega, e "a Xunta debera deixar de lado a confrontación para reclamarlle que cumpra e destine ás explotacións axudas xenerosas". A curto e medio prazo, Martiño Nercellas apunta "un efecto positivo na loita contra o furtivismo" e reivindica maior investimento en campañas de educación ambiental e concienciación sobre o lobo na procura dunha imaxe máis "amigábel da especie". Blindar as axudas O lobo é un animal fascinante que esperta admiración e rexeitamento, un sentimento ligado á súa natureza predadora. Mais esta non pode ser a única guía para achegarse á especie e entendela no marco natural da Galiza e da actividade agrogandeira. Para o biólogo Pedro Alonso, experto no estudo do lobo, a inclusión desta especie na lista de especial protección é "un despropósito", sen fundamento científico nin consenso social, unha eiva que o único que consegue é "desprazar as persoas afectadas cara a posicións máis extremas". Desde o punto de vista administrativo, Alonso convida a Consellaría de Medio Ambiente a "blindar as axudas" aos propietarios de gando. "Debe pór o cronómetro a cero e computar cada euro para, se procede, trasladarlle ao Ministerio a minuta". O que non pode, di é "propagar a posíbel situación de indefensión do colectivo de gandeiros porque iso coloca no punto de mira a especie". Neste sentido, o biólogo advirte dunha "campaña de acoso á especie a través de sistemas de persecución moi difíciles de detectar". Densidade de lobos dispar Pedro Alonso vén de asinar xunto a David Martínez e Miguel Hevia un estudo que proba a existencia de 16 grupos reprodutores nunha área de 3.000 km2 no norte da Galiza. "Determinamos que a evolución experimentada pola especie é máis que favorábel. Dos seis grupos familiares rexistrados en 2015 pasamos a 22-24 en 2020". Mais isto non reflicte o que ocorre no resto do país, onde a presenza de e lobo varía en función do nivel de ocupación no rural. A sabendas de que unha maior actividade tamén representa maior nivel de furtivismo. "A mortalidade actual de lobo é 100% furtiva, en batidas de porco bravo, xa que comparten hábitat, e como consecuencia do uso de lazos e veleno". Malia todo, Alonso defende que a poboación de lobo na Galiza "está no mellor momento dos últimos 30 anos". Non corre perigo, di, "pero o grao de conflitividade é moi elevado, e nalgúns casos, extremo. E iso vai condicionar as circunstancias que son favorábeis para a persistencia do lobo". Demanda "políticas transversais" a prol do desenvolvemento do medio rural que asente poboación e "logre aproveitamentos acordes coa conservación do medio natural". Pedro Alonso critica a proliferación de eucalipto fronte ao bosque autóctono e o descoido de aproveitamentos gandeiros en extensivo de vacas ou bestas, "que están a desaparecer"."Deberan ser un orgullo e reforzalas, pero esmorecen", sentencia. "O lobo é unha especie moi interesante que axuda a controlar outras familias salvaxes" Xosé García Freire rexenta a Casa da Fonte no lugar de Mañente, en Pantón; unha granxa "rexenerativa" dedicada á cría e manexo natural de gando vacún de leite. "Malia convivir con algúns exemplares de lobo, aquí non hai mandas asentadas e nunca tivemos problemas. Ben é certo que temos seis mastíns cos animais, cercados e en grupos". En total coida 87 cabezas de vacas e becerras. "Persoalmente non considero o lobo unha ameaza pero entendo que a miña realidade non é a de todos. Hai quen sofre ataques continuos e quen pon medios para defenderse sen éxito. O que non entendo é que moitos se limiten a dicir que o lobo é malo sen facer máis por evitalo". García Freire chama ás Administracións a fomentar medidas preventivas e a pagar os danos "nun tempo razoábel e cun importe adecuado". "Eu considero que o lobo é unha especie moi interesante porque axuda a controlar a fauna salvaxe que pode ser vector de enfermidades para o gando, e creo que os controis de caza, que non os apoio, deben atender a un criterio científico e xustificado".


Summary: A asociación ecoloxista Adega sinala que o cambio climático é un "aliado" para as invasoras na Galiza, pois poderán prosperar tamén no interior onde até o de agora o clima é menos cálido ao longo de todo o ano.

A asociación ecoloxista Adega iniciará hoxe mesmo unha campaña de "localización e identificación" de especies exóticas invasoras na praia de Baldaio, en Carballo, dentro dun programa impulsado polo Concello que leva xa tres anos en funcionamento. A iniciativa, da que tamén participan o Grupo Naturalista Hábitat e a asociación Senda Nova -cada un coas súas tarefas-, ten o obxectivo de eliminar esas plantas que gañaron terreo á flora autóctona sen ser convidadas. Esa segunda actuación de retirada (o día 30 de xullo) non é a primeira que realiza Adega, xa non en Carballo senón en toda a Galiza. Cal é a situación real das invasoras no territorio galego malia que o elemento chegado do exterior que ten máis identificado a poboación é o eucalipto? O coordinador de educación ambiental da organización, Ramsés Pérez, alude a unha ameaza á biodiversidade tanto por parte da flora como da fauna. Dos animais está o exemplo do "mapache, que é un depredador", a velutina -que ten máis "afección á saúde e por iso importa máis"- e o das "tartarugas de orellas vermellas que compiten contra o sapoconcho europeo, que é a especie autóctona e o réptil máis ameazado da Galiza, España e Europa". De feito, Pérez enumera: só queda poboación en Allariz, Ribadavia, Maceda e nas augas do Louro. E todo porque lle rouban espazos para estaren ao sol e porque lles contaxian enfermidades. Malia este capítulo, Adega centraliza os seus maiores esforzos na fauna. Neste sentido, o experto advirte de que as especies exóticas invasoras chegan a "todos os ecosistemas terrestres e acuáticos" polo que existen en todo o país. Acostuman verse máis no litoral porque "hai máis densidade de poboación e máis lugares deteriorados e infraestruturas" e eses espazos naturais que moitas persoas consideran "degradados" fan que xurdan plantas como a herba da pampa. Aliás, "boa parte das especies proceden de climas máis cálidos e por iso prefiren a costa". En consecuencia "teñen un aliado no cambio climático e se até agora non supuxeron un problema, os cambios na temperatura van facer que prosperen mellor en toda a Galiza". Pérez trasládase até Manzaneda para recordar que hai unha zona con Cortadelia -plumeiros- "que en 20 anos nin medrou nin foi abaixo porque lle custa adaptarse aos invernos fríos", pero a biodiversidade correrá un maior perigo co quecemento do planeta. Formación para que a cidadanía sexa consciente Entre a fauna invasora poden atoparse, estudando o exemplo de Baldaio, a margarida africana, a cana, a unlla de gato, a crocomia, o leste de Asia, a capuchina, a cala ou o plumeiro. Polo tanto, Pérez considera importantes accións de voluntariado como a que inicia Adega hoxe porque é importante "ensinarlle á xente" cales son e como actúan as especies invasoras. Como curiosidade, destaca que no pasado o propio Ministerio de Fomento plantou unlla de gato porque cubría todo, termando de noiros e area, "pero desprazaba as especies autóctonas" e danaba o ecosistema dunar, no que a "area ten que estar libre". No camiño da entidade para intentar mudar o dano á biodiversidade están a fixar "esforzos onde aínda poden supoñer un beneficio para a flora ameazada" como na praia do Rostro, en Fisterra. Recollida de plásticos na lagoa e na area de Baldaio, en Carballo Outra das actividades que leva Adega dentro da iniciativa municipal é a recollida de plásticos, microplásticos e lixo da praia de Baldaio e da lagoa. O coordinador de educación ambiental da asociación, Ramsés Pérez, asegura que calquera se sorprendería co que sae porque "é brutal". Este tipo de produtos que acaban no mar son unha ameaza para os ecosistemas, pois poden matar baleas ou tartarugas. A inscrición para participar o día 17 de xullo está aberta no 981 570 099 ou no correo electrónico inscricion@adega.gal.


Summary: Finalizada a primeira fase copeira, o foco de atención dos principais conxuntos do país volve estar na competición da regularidade, onde tanto Celta como Lugo confirmarán se miran cara arriba na táboa ou se desconectan case definitivamente da zona nobre nun duelo ante equipos "da súa liga",

A tan só dúas semanas da tradicional parada ligueira de Nadal, o Celta decide cara onde mira na clasificación no choque deste domingo ante o Valencia (21 horas). Sumar os tres puntos ante un rival directo como son os ché non só deixaría atrás -por fin- a pantasma dos postos de descenso, senón que representaría un salto de calidade até a zona nobre. A teórica igualdade entre ambas as escuadras, máis o feito de que os dous equipos acumulen catro xornadas sen perder, fai moi difícil prever un resultado nun choque de estilos entre o xogo vistoso e alegre de Coudet e a aposta pola disciplina táctica -non poucas veces combinada cunha intensidade que raia coa violencia- de Bordalás, o que no mellor dos casos dará como resultado un bo espectáculo de fútbol para as espectadoras que se congreguen tanto en Balaídos como diante da pequena pantalla. O Lugo afronta o perigo dun Ibiza cos petos cheos Nunha situación semellante á do Celta está o Club Deportivo Lugo. Os albivermellos, situados na décimo sétima posición con 21 puntos, teñen unha grande oportunidade (domingo, 18.15 horas) de asentarse na zona morna da clasificación a costa dun Ibiza que ocupa a décimo segunda praza con tan só dous puntos máis que o seu rival. Porén, e a pesar da súa condición de equipo recentemente ascendido, hai que destacar o feito de que o ibizenco é un combinado configurado a golpe de talonario polo ex presidente do Valencia Amadeo Salvo, até o punto de que case multiplica por dous o límite salarial do conxunto galego. De cara ao posíbel once escollido polo técnico Rubén Albés para este compromiso, o vigués deixou clara as súas intencións cando sinalou que operará "cun equipo case totalmente diferentes" con respecto ao choque copeiro da quinta feira contra o Unión Adarve e que superaron in extremis na lotería dos penaltis logo de finalizar o tempo regulamentario con empate (2-2) Derbi con polémica entre Rácing e Deportivo A rivalidade entre Rácing de Ferrol e Deportivo non é de hoxe, pero o salto de calidade dado polos coruñeses a principios dos anos 90 arrefriou uns duelos dos que se escribirá un novo capítulo este sábado ás 19 na Malata. Curiosamente, a narrativa máis interesante nas xornadas previas non a asinaron os adestradores coas súas tácticas, nin os xogadores coas súas declaracións, senón a afección branquiazul, que nun exemplo de picaresca que lle sacaría un sorriso ao mesmísimo autor do Lazarillo de Tormes -sexa quen sexa- tratou de evitar o límite de 900 entradas para seareiras deportivistas imposto pola directiva Departamental sacando o abono dos Diaños Verdes, pero a entidade ferrolá detectou e bloqueou a iniciativa. Finalmente, o terceiro equipo galego na Primeira RFEF, o Celta B, visita o domingo ás 17 horas o campo da histórica Cultural Leonesa, con ambos instalados no ecuador da clasificación e a vista posta nunha zona de play-off da que o filial celeste está a tan só catro puntos de distancia. Irregular sorteo na Copa Os cinco equipos galegos no bombo do sorteo da segunda fase da Copa, que se desenvolveu en Madrid durante a mañá desta sexta feira, xa coñecen os seus rivais. Así, o Celta terá un longo desprazamento até o Principado de Andorra para tratar de superar unha eliminatoria na que o inimigo máis importante dos olívicos será o céspede artificial do Estadio Nacional de Andorra. O Lugo, pola súa banda, xogará con outro equipo de Segunda, o Mirandés, e o Dépor recibirá en Riazor o Osasuna de Primeira, mesma categoría na que militan os rivais do Bergantiños e o Arenteiro: Raio Vallecano e Valencia, respectivamente.


Summary: Luca Chao, politóloga experta en migracións internacionais, prosegue o ciclo de análises de 'Nós Diario'.

A primeira volta electoral francesa deixou un panorama menos axustado do que prognosticaban as enquisas. Macron acadou o 27,84% dos votos, mellorando en case catro puntos o resultado de 2017. A candidata da renomeada Fronte Nacional, Le Pen, o 23,15% e o candidato da Francia Insumisa, Mélenchon, un 21,95%, quedando a escasos 400.000 votos da segunda posición, o que, sen dúbida, tería mudado substancialmente os termos do debate presidencial. Cinco chaves do debate entre Macron e Le Pen para as eleccións deste domingo Non foi posible e o vindeiro 24 de abril a sociedade francesa volverá ter que escoller entre Macron, candidato do neoliberalismo extremo, e Le Pen, candidata da extrema dereita. As sondaxes perfilan unha situación de empate técnico, no que todo sería posible, mentres que a maioría das análises publicadas parecen dar por vencedor a Macron, quen ten no éxito do "cordón sanitario" a mellor, senón a única baza para frear a extrema dereita. Así aconteceu xa no 2002, cando Chirac pasou do 20% dos votos que tivera na primeira volta, ao 82% na segunda, mentres Le Pen, por aquel entón Jean Marie (pai), quedouse no 18%. Funcionou de novo na pasada elección presidencial, cando Macron gañou a, esta xa si, Marine Le Pen, co 66% dos votos. É dicir que as veces que foi conxurada a máxima democrática e republicana contra o fascismo funcionou, pero cada vez con menor potencia. Deste xeito a segunda volta deste 2022 parécese bastante á do 2017, pero hai algunhas diferencias fundamentais de cara a analizar posibles escenarios. 1. Nin o novo é tan novo, nin o vello o parece tanto Se no 2017 Macron centrou a súa campaña na novidade, na superación do eixo esquerda-dereita, e no cambio, cinco anos despois, nin as súas políticas nin o seu programa sementan dúbidas. Macron propón alongar a xubilación ata os 65 anos (un máis incluso do que pedía a patronal), rebaixar os impostos ás empresas, condicionar as axudas sociais e endurecer a política migratoria. E isto ao tempo en que Le Pen renovaba formas e discursos, distanciándose do estereotipo fascista, presentándose como especialmente preocupada por asuntos como a suba de prezos e a perda do poder adquisitivo e incluso, reivindicándose feminista (cousas veremos!). Forma e fondo mestúranse aumentando o clima de confusión no que os candidatos tratan de sacar maior rédito electoral. 2. Crise do sistema de partidos A crise absoluta dos partidos tradicionais que pivotaron a historia da Quinta República evidenciouse nos pésimos resultados da candidata do partido Socialista, Hidalgo (1,75%), e a dos Republicanos, Pécresse (4,78%). É dicir, a suma do bipartidismo francés das últimas décadas apenas alcanza un 6%. O macronismo cede e anuncia unha nova redacción da polémica 'Lei Mordaza' gala Estas cifras poñen en evidencia a crise política que vive o país e que se manifesta, cando menos, en dúas caras, a crise de representación, derivada da desconfianza que colleitan os líderes dos principais partidos, considerados totalmente incompetentes e que animan experimentos novos; e a crise ideolóxica, fronte ás identificacións tradicionais trunfan pertenzas líquidas que se sustentan en apoios momentáneos que non teñen que durar máis alá do día das eleccións. Votantes-consumidores de líderes mesiánicos e votantes-destituíntes para castigar as opcións tradicionais. Unha crise acelerada no marco das presidenciais que, haberá que ver, ata que punto se traslada ao marco parlamentario. 3. Resultado espectacular da extrema dereita Unha de cada tres persoas que votaron o día 10 de abril fíxoo por un dos nomes da extrema dereita. A amplificación dos seus discursos nos medios de comunicación, a asunción dos seus marcos políticos, a normalización constante da extrema dereita ten consecuencias desastrosas (estámolo vendo tamén deste lado dos Pireneos). 4. Ausencia de horizontes de progreso e esperanza Na noite electoral, Mélenchon repetiu ata tres veces que ningún dos seus votos debía ir á Le Pen. Agora ben, as transferencias non son inmediatas, e nun momento, como dicía, de adhesións líquidas e variables, algunhas enquisas apuntan a que un de cada tres votos da Francia Insubmisa podería pasar a Le Pen. É dicir, que a extrema dereita podería recoller unha gran bolsa de voto descontento e contraria ao goberno das elites que representa Macron. Nin que dicir ten que unha posible vitoria de Le Pen poñería en grave risco a democracia e a convivencia, máis aínda os dereitos das minorías, así como un golpe definitivo ao maltreito proxecto europeo. Motivos máis que suficientes para a mobilización antifascista. Agora ben, non cabe perder de vista a dificultade que implica tratar de convencer os votantes á contra, sen ningún motivo de ilusión, ao tempo que se defenden e se levan á práctica políticas neoliberais e conservadoras extremadamente duras. Estados Unidos-Francia, para quen crece a economía? 'Nin Macron nin Le Pen', grita a mocidade na Sorbona. Teñen razóns para estar enfadados. Mais non, entre dereita e extrema dereita, nunca cabe a abstención.


Summary: A central nacionalista convoca manifestacións-cazoladas o 19 nas cidades galegas e volta facer un chamamento ás outras organizacións para unha folga xeral en setembro

As novas medidas e recortes anunciadas por Rajoy no Congreso dos Deputados non só non son efectivas para sair da crise, senón que van empeorar considerábelmente a calidade de vida das maiorías sociais. Para o secretario xeral da CIG, Suso Seixo, é mester unha "resposta contundente, dura" para parar esta agresión, de aí que a central nacionalista convoque o 19 deste mes (quinta feira da semana que vén) ás oito da tarde manifestacións-cazoladas nas sete cidades da Galiza. Mais non só iso. Seixo reiterou a chamada da CIG ás outras organziaci´ñons sindicais para traballaren conxuntamente de cara a unha nova folga xeral, que decorrería en setembro. "Estamos dispostos a traballar para que sexa a nivel estatal, mais de non ser posíbel faríamola na Galiza". Nesta liña, Seixo tamén anunciou que se porían en contacto coas organizacións sindicais nacionalistas vascas para artellar, como xa fixeran no pasado, unha folga ao tempo na Galiza e Euskal Herria. Raíz ideolóxica O secretario xeral da CIG, que estivo acompañado na comparecencia de prensa por Francisco Miranda, debullou as consecuencias que as medidas anunciadas por Rajoy ían ter na cidadanía, con perda de poder adquisitivo, de dereitos laborais, maiores custos, privatizacións... "Son políticas que xa demostraron que son erradas. Mesmo informes de institucións nada sospeitosas de ser esquerdistas, como a OCDE ou FMI, que din que non se vai crear emprego". Para Seixo, esta batería de recortes respostan a "criterios ideolóxicos" dunha dereita "reaccionaria" que, alén de medidas contra as maiorías sociais, "aproveita para provocar unha involución en liberdades públicas e unha recentralización do Estado". Ironiza co feito de que forzas políticas "tan patrióticas para non ceder competencias ás nacións sen estado, mais que nada din cando as competencias van para institucións europeas dirixidas polo capital financeiro". A CIG, apunta, entende que xa non hai excusas para unha gran mobilización social no camiño de parar estas políticas lesivas para a cidadanía e, aínda máis, "para botalos de aí", en referencia aos gobernos do Partido Popular. Seixo considera unha "desfachatez" que os anuncios de Rajoy no Congreso de recortes nas prestacións de desemprego fosen acollidas con aplausos desde as bancadas do PP. "É inadmisíbel, é unha mostra de clasismo e elitismo". Exército e Igrexa Francisco Miranda lembrou que ao mesmo tempo que o Estado español anuncia vagas de recorte tras recorte aprobou destinar ao exército 27.000 millóns de euros para mercar novos tanques e avións militares. "E a igrexa vai recibir en torno a 10.000 millóns". E iso ao tempo, sinalou, que non se articula unha política fiscal adecuada contra a fraude fiscal.


Summary: A presidenta da Comunidade de Madrid está preocupada porque "en catro ou oito anos o rumbo da Galiza podería cambiar".

A presidenta da Comunidad de Madrid, Isabel Díaz Ayuso, destacou durante a xornada de hoxe a "proeza" dos resultados conseguidos polo seu homólogo galego, Alberto Núñez Feixoo, ao conseguir "agrupar" o centro dereita na Galiza, mais alerta do "auxe do nacionalismo". En declaracións aos medios, tras visitar o Centro de Educación Ambiental El Campillo, en Rivas, incidiu en que o resultado obtido polo seu compañeiro de partido é "impresionante" e subliñou que fixo "unha proeza" conseguindo nestes tempos de fragmentación política unha cuarta maioría absoluta. "Isto é froito da xestión que realizou nestes anos e froito da cal soubo agrupar ao centro dereita arredor do seu proxecto político, de maneira que agora mesmo o resultado das urnas dá unha unidade política no Parlamento que se vai a traducir en moita máis estabilidade", apuntou. Ayuso cre que o que hai que valorar en canto á "moderación" é a de Feijóo fronte á do proxecto nacionalista, que avisou de que lle preocupa porque en catro ou en oito anos "o rumbo de Galicia podería cambiar". Neste punto, sostivo que, ao seu parecer, os proxectos nacionalistas non son "a curta distancia", senón que requiren de 20 ou 30 anos. A xefa do Executivo madrileño insistiu en mostrar a súa inquedanza porque "os nacionalismos sigan crecendo en moitas comunidades autónomas", e máis na Galiza, onde a alternativa a Feixoo non é o PSOE senón "os nacionalistas". "Só agardo que os galegos agora e no futuro saiban sempre elixir proxectos que sexan sensatos", trasladou.


Summary: A Fundación Rosalía de Castro incorpora catro novos nomes ao seu Padroado. O plenario da entidade aprobou a entrada de Pilar García Negro, Carme Blanco, Xosé Luís Méndez Ferrín e Victoria Álvarez Ruíz de Ojea.

O Padroado da Fundación Rosalía aprobou no plenario que se desenvolveu no serán desta cuarta feira a proposta da executiva de incorporar catro novos nomes ao órgano da entidade, destacando a súa estreita vinculación tanto no ámbito da investigación como no recoñecemento e difusión da obra e da autora. A profesora e investigadora Pilar García Negro é autora dos ensaios 'O clamor da rebeldía. Rosalía de Castro: ensaio e feminismo' (2010) e 'Cantares Gallegos, hoxe' (2013). García Negro é colaboradora fixa de Sermos Galiza en cuxo semanario publica unha coluna quincenal sob o título xenérico de "Xigantescos Olmos". Na biografía de Rosalía afondou Victoria Álvarez Ruiz de Ojeda, protagonista de importantes descubertas arredor da vida da autora nada en Compostela. Pola súa parte, a figura da autora de "Follas Novas" aparece de maneira recorrente no traballo da profesora e escritora Carme Blanco autora do ensaio"A problemática da escritora en Rosalía de Castro" e colaboradora en diversas ocasións con iniciativas da Fundación. Ao escritor e ex-presidente da RAG Xosé Luís Méndez Ferrín a Fundación recoñécelle unha "vasta obra de creación e ensaio no que Rosalía ocupou recentes artigos", ademais da colaboración nos actos da conmemoración da publicación de "Cantares Gallegos" en 2013.


Summary: O Consello Xeral do Poder Xudicial impúxolle unha sanción de sete meses e un día por "dilacións indebidas".

O avogado da xuíza Pilar de Lara, Agustín Azparren, confía en que o Tribunal Constitucional admita o recurso contra a sanción de sete meses e un día, por dilacións indebidas, que lle impuxo o Consello Xeral do Poder Xudicial ( CXPX), mais matizou que podería tardar aínda "varios meses". A renovación ou non o Consello Xeral do Poder Xudicial pode ser chave no recurso presentado ante o Tribunal Constitucional pola ex xuíza do Xulgado de Instrución Número 1 de Lugo, segundo sinalou o letrado. Nesa apelación acreditouse tamén que "hai vulneración de dereitos fundamentais", no que foi a sanción que a apartaba dese xulgado. Agora Pilar de Lara exerce nun xulgado de Ponferrada. "Aínda que se acredite que hai vulneración de dereitos fundamentais e, ademais, ten que haber un interese polo Tribunal Constitucional en que ese asunto teña transcendencia, porque son temas que non foron tratados polo alto tribunal", detallou o avogado. Azparren confía que finalmente sexa "admitido a trámite", aínda que asume que "pasan moi poucos recursos, só catro ou cinco por cento son os que se admiten". "Confiamos que poida ser admitido —unha vez presentado—, é difícil, mais o que pasa é que vendo no que se basea o recurso hai certa posibilidade de que sexa admitido finalmente", apostilou. Outra cuestión sobre a que se fía o exhorto é "a lexitimidade do Consello Xeral do Poder Xudicial, e este é un tema bastante importante que si que se pode ter en conta". Foi o órgano que se encargou de impor o castigo á xuíza lucense. "E pódese ter en conta vendo o que ocorre cos problemas de que non se poñen de acordo os partidos políticos, en que se seguen aplicando sistema de cotas", precisou. "Repartimento de cromos" Azparren insistiu en que isto "pode que teña transcendencia para o Tribunal Constitucional, porque xa se pronunciou en 1986 e o que dixo é que o sistema de que [o CXPX] o elixise o Parlamento era constitucional, pero sempre que non se aplicase un sistema de cotas, ou o que vulgarmente dáse en chamar un repartimento de cromos [entre os partidos para esta elección]". "Desde 1986 e ata o de agora tense visto que non foi así. É unha oportunidade de que o Constitucional se pronuncie sobre este tema", sinalou finalmente o avogado madrileño. A xuíza Pilar de Lara foi desautorizada por dilacións indebidas nas múltiples causas que levou no Xulgado de Instrución número 1 de Lugo, con operacións importantes e mediáticas como a 'Carioca', sobre redes de prostitución, ou a 'Pokémon' con ramificacións en moitos concellos da Galiza e de fóra do país por "mordidas" a cambio de concesións públicas.


Summary: Piden a fin da inxerencia de estados como o español na política interna venezuelana e denuncian a "guerra económica, mediática e política" contra o goberno bolivariano.

Máis de 70 organizacións subscriben un manifesto de apoio a Venezuela con motivo da 'Xornada mundial de solidariedade coa revolución bolivariana' , que decorrer este 19 de abril. Un total de catorce organizacións galegas fan parte desa lista de apoios. Figuran desde axentes políticos (Anova, BNG, Esquerda Unida, FPG, MGS, PCPG) até sindicatos (CIG, CUT), pasando por organizacións de mocidade (Isca, XCG) e asociacións (Asociación galego-bolivariana Hugo Chávez, Asociación de amizade Galego.cubana Francisco Villamil, Mar de Lumes, Terra Liberada). No manifesto asinado por estes axentes políticos, sindicais e sociais denúnciase a "escalada de agresións" contra o goberno liderado por Nicolás Maduro. Unha escalada que, apontan, dase no plano exterior (EUA declara Venezuela ameaza extraordinaria) e interior ("asasinatos selectivos de dirixenets chavistas", a denominada 'Lei de impunidade').


Summary: O latexo dunha aula infantil recolle a experiencia educativa das irmás Abellaira

Após Os fíos de infantil, as irmás Isabel e Ángeles Abellaira asinan O latexo dunha aula infantil, un libro que recompila a súa experiencia traballando no eido educativo coa idea de facilitar o labor das xeracións de mestras que veñen detrás. Ángeles responde as nosas preguntas. O libro funciona como segunda parte d'Os fíos de infantil? Aínda que non o pretende, por suposto que hai unha continuidade, porque somos nós e do que estamos a falar é das nosas experiencias de aulas. En dous anos non cambias de proposta nin de ideario. Na obra propóñense un eixes temáticos fundamentais nesa etapa educativa. Cales son? No libro anterior mencionabamos 20 constantes que cremos que deben estar presentes nas aulas de infantil. Fixémolo porque consideramos que se están a introducir unha serie de extravagancias na infancia que non son temas propios da idade nin dos intereses das crianzas. Estes dous libros veñen a ser unha alegación a favor de devolver aos nenos e as nenas o que é de seu. Entendemos as constantes, como diciamos no anterior traballo, desde a metáfora dunha tecedora que facía mantas e, aínda que empregaba sempre os mesmos fíos, unhas veces afloraban máis manchas dunha cor e outras doutra, pero sempre estaban as mesmas cousas presentes. Iso referíase a como nós concibimos o contacto coa natureza, manifestar agradecementos a outras persoas, ser capaces de expresar sentimentos... Dito isto, co que moita xente concorda, non somos capaces de entender que se introduzan proxectos sobre xenómica ou dinosauros cando, mentres tanto, moitas das rapazas non saben nin quen son, nin como son, que gostan de facer na familia... O subtítulo do libro é "eloxio do cotián", pois o que pretendemos é por en valor esas pequenas cousas do día a día que finalmente son as que acaban configurando a nosa maneira de ser como persoas. A iso dedicamos o libro, seguindo uns eixes temáticos, para que as crianzas descubran quen son e como son, a que persoas queren, a onde van... Dicía miña irmá o outro día que lle escoitou a alguén: "ai, iso está anticuado". Se non ensinamos iso, non imos a ningunha parte. Vincular o cotián coa escola é case como unha maneira de humanizala, non? En efecto. Porque cada día as crianzas están máis desvinculadas. Nós vemos como a súa bagaxe se vai configurando coa intervención das series de televisión, das actividades extraescolares... Pouco a pouco vanse distanciando máis do que as fai humanas, do que as fai cidadás, persoas e membros dunha familia. E artéllano en forma de latexos, que son como anacos de experiencia. Si. Podiamos telo escrito como un diario, pero parecíanos mellor así porque o noso obxectivo fundamental é achegar a nosa experiencia ás persoas que se están a iniciar na profesión. Miña irmá e mais eu levamos 30 anos traballando en distintas áreas da educación. O noso propósito non é outro que facilitarlle as cousas ás que veñen detrás e resultábanos máis comprensíbel estruturalo neses eixes, onde presentamos secuencias didácticas ou actividades que desenvolvemos nas nosas aulas. Algún consello para estes días de reclusión? Eu quero ver estas cousas sempre en positivo, creo que é a única maneira que nos pode sacar para adiante. Cando foi a crise de 2011 vías as familias nun contexto vulnerábel e de risco, mesmo que perderan o emprego, e eu dicíalles que a vantaxe era que podían pasar máis tempo coas fillas, partillar a hora do xantar, recuperar esa vida familiar que en aras da presa que levamos decote estamos a perder. Sempre hai moito que falar, que transmitir. Agora, non me queda outra que dicir o mesmo: hai que aproveitar para estar xuntas. Coas miñas nenas, antes de marchar, fixemos unha planificación de cousas que debían e non debían facer coas familias estes días. Propoñiamos xogos de palabras, actividades para enredar con materiais de refugallo, prácticas artísticas, xogos que non requiren de espazos grandes ou ler (o que recomendo tamén ás persoas adultas). Sobre todo, nestes días é importante dar ás crianzas un plan e unha rutina.


Summary: Miguel Anxo Fernández Lores e Tino Fernández asinaron este xoves a coalición en Pontevedra, Lara Méndez e Rubén Arroxo fano este venres en Lugo. Feijóo volve evidenciar que as negociacións en Ourense dependen de Baltar, quen di observar "boa disposición" para un acordo con Democracia Ourensana

Cando restan apenas corenta e oito horas para a constitución das corporacións municipais elixidas nas urnas o pasado 26 de maio, en cinco das seis cidades galegas nas que a alcaldía dependía de pactos entre varias forzas políticas as negociacións xa están pechadas no esencial, a investidura , e en dúas delas mesmo están postas as bases para senllos gobernos de coalición. Dende o sábado o PSdeG terá a alcaldía que gañou por maioría absoluta, a de Vigo, e catro máis, as da Coruña, Santiago, Lugo e Ferrol. O BNG, pola súa banda, volverá erguer o bastón de mando en Pontevedra. Mentres, Ourense ferve e case calquera escenario é viable.Miguel Anxo Fernández Lores e Tino Fernández asinaron este xoves a coalición en Pontevedra, Lara Méndez e Rubén Arroxo farano este venres en LugoAs dúas cidades coas negociacións máis avanzadas son Pontevedra e Lugo. Miguel Anxo Fernández Lores e Tino Fernández rubricaron este xoves, a dous días da investidura, o acordo polo que gobernarán en coalición cunha base de edís que supera a maioría absoluta na corporación municipal -11 do Bloque e 4 socialistas-. O pacto, di o rexedor nacionalista, está sustentado na "lealdade e respecto mutuo das forzas políticas para os vindeiros catro anos". Fernández ostentará a tenencia da Alcaldía.A outra cidade que chegará á investidura cun goberno de coalición pechado é Lugo. Lara Méndez e Rubén Arroxo asinarán este venres o acordo, que a formación nacionalista somete no serán deste xoves á aprobación da súa asemblea tras culminaren as negociacións. Os oito edís socialistas e os cinco do Bloque votaran o sábado a investidura da alcaldesa socialista, que non desbota pechar posteriormente pequenos "flocos" do novo equipo de goberno. Ambas formacións aseguran que nas conversas primaron as cuestións "programáticas" para un gabinete do que Méndez destaca que poderá abordar con máis efectividade a xestión diaria que no anterior mandato ela tivo que abordar con só 8 edís.O PSdeG seguirá negociando a fórmula concreta de goberno na Coruña e Ferrol tras as investiduras de Inés Rey e Ángel Mato, que serán apoiadas pola Marea Atlántica, Ferrol en Común e o BNGOnde a coalición é un escenario que está sobre a mesa pero non pechado, cando menos de momento, é en Ferrol. É máis que probable que os votos do PSdeG, Ferrol en Común e BNG se unan na sesión de investidura para lle dar a alcaldía ao socialista Ángel Mato e pecharlle o paso ao ex-conselleiro José Manuel Rey Varela, que lograría o posto automaticamente para o PP por ser a forza máis votada se as forzas de esquerda, que suman maioría absoluta, non votan unidas. Os contactos a tres bandas xa comezaron e Ferrol en Común, ata agora gobernante, amosou a súa disposición a selar unha coalición que, en calquera caso, continuará negociándose tras a investidura.O xeito en que quedará definitivamente configurado o goberno tamén será abordado tras a investidura na Coruña, onde a socialista Inés Rey ten xa garantido o voto afirmativo da Marea Atlántica e do BNG para substituír a Xulio Ferreiro na alcaldía. Tras os primeiros contactos entre socialistas e Marea, a posibilidade dun acordo estable e mesmo dunha coalición quedou sobre a mesa, á espera da redacción dos primeiros documentos programáticos e tamén coa vista posta no debate interno das diferentes forzas.Mentres, en Santiago, a condición de forza máis votada lograda polo socialista Xosé Sánchez Bugallo no 26M, con 10 edís e sen posible suma alternativa pola dereita, derivou en que o pulso negociador apenas existise. Bugallo desbotou, cando menos de inicio, a posibilidade de ofertar unha coalición á ata agora gobernante Compostela Aberta. Si o ofreceu ao BNG, que o rexeitou subliñando que os 10 edís socialistas e os 2 nacionalistas non suman maioría absoluta e, daquela, neste caso coalición non equivale a "estabilidade". O que xa fora rexedor de 1998 a 2011 ten, en calquera caso, a investidura asegurada.Ourense, onde todo pode sucederTodo o contrario á calma compostelá é que sucede en Ourense, onde ningunha das forzas políticas implicadas na negociación do vindeiro goberno local, intimamente ligada á conformación de maiorías na Deputación, é quen de afirmar que sucederá na votación do sábado. Tanto o PP como o PSdeG multiplican os seus contactos con Democracia Ourensana cuxo líder, Gonzalo Pérez Jácome, xa avanzou que o seu grupo votará pola súa propia candidatura á alcaldía e que espera que populares ou socialistas fagan o mesmo. A cambio, el poría os seus votos á disposición dunha das dúas forzas na institución provincial, que se constitúe en xullo.Alén de clamar por unha reforma legal a prol da "lista máis votada" Feijóo volve evidenciar que as negociacións en Ourense dependen de Baltar, quen di observar "boa disposición" para un acordo con Democracia OurensanaAlén de reiterar a esixencia de que se permita gobernar á "lista máis votada" e clamar por unha reforma da lei electoral sen "trampa nin cartón", o presidente da Xunta e líder do PPdeG, Alberto Núñez Feijóo, volvía admitir que as negociacións ourensás pasan pola mesa de José Manuel Baltar e non pola súa. O barón ourensán, preguntado ao respecto tras un acto institucional este xoves, admitiu negociacións con Pérez Jácome, ás que acode con "boa disposición" porque "Ourense é o único que protagoniza as conversas". Por iso asegura considerar "cousas pasadas" as duras críticas de DO ao baltarismo.Tamén o PSdeG ourensán estivo a negociar durante esta semana con Jácome, se ben no seo do partido non é vista con bos ollos, en xeral, a posibilidade de facer alcalde ao líder de Democracia Ourensana para, a cambio, tentar o desaloxo de Baltar cunha maioría alternativa para a que cumprirían tamén os votos a prol de Ciudadanos e do BNG ao mesmo tempo. Neste sentido o secretario xeral dos socialistas, Gonzalo Caballero, reiteraba este xoves dende O Carballiño que a súa "vocación" é a de "abrir unha etapa de progreso" que "poña fin aos Baltar". "Outras forzas terán que decidir que queren facer tras anos criticando a Baltar", advertiu en referencia a DO.


Summary: Dividirase en catro fases - a primeira en abril, con máis de 100 encontros abertos por toda Galiza-; e ten entre os seus obxectivos "actualizar o discurso" e "recuperar o pulso social". "Nunca se fixo un proceso así, tan profundo e aberto, no BNG", dixo Ana Pontón, portavoz nacional.

O proceso de refundación do BNG xa está en marcha. "Hoxe comeza a andar por todo o país co nome de 'proceso Adiante'", anunciou Rubén Cela, membro da Executiva Nacional na presentación da iniciativa, que decorreu esta segunda feira. Un proceso "aberto e plural", dixo Ana Pontón, portavoz nacional do BNG, que apontaba ao propio nome, 'adiante', como mostra da confianza no país e na propia organización nacionalista. A andaina comeza este mes de abril con máis de 100 encontros abertos por todo o país. Esa é a primeira fase, "de arquitectura", resumiu Pontón, na que a base social debatirá e decidirá sobre os pasos a seguir. A partir de aí tres fases máis, con punto de chegada na última, que versará sobre fórmulas de participación e debate organizativo. A idea é culminar o proceso en marzo de 2017, mais a súa propia formulación é "flexíbel", lembrou a portavoz nacional, para facer fronte aos procesos electorais. "Reflexión", "debate interno" e o que faga falla, indica o BNG, para "correxir e mellorar" de cara á ofrecer "un proxecto nacionalista renovado e que aspire a todo" "Nunca se fixo un proceso con tanta profundidade no BNG", salientou Pontón, corroborando o dito por Rubén Cela pouco antes sobre que "no fondo e na forma" estabamos perante un proceso "diferente a todos os vividos antes" na fronte nacionalista. 'Adiante' nace do propio mandato de refundación xurdido da XV Asemblea Nacional. Ana Pontón enumerou "os tres obxectivos" principais da iniciativa que se vén de activar: actualizar o discurso do proxecto do BNG, recuperar o pulso social e ensanchar a base social do nacionalismo. Aspira o BNG, reiterou, a ser "a casa común de todos e todas as nacionalistas". Paredes de cristal Cela explicou que este roteiro implica "reflexión", "debate interno" e o que faga falla, apontou, para "correxir e mellorar" de cara á ofrecer "un proxecto nacionalista renovado e que aspire a todo". E a base social nacionalista vai ser a protagonista, tanto a que milita no BNG como aquelas persoas que acreditan na necesidade de dispor dunha forza propia. A páxina web www.adiante.gal vai ser, neste proceso, unha ferramenta importante. Complementará e reforzará os procesos de participación tradicionais (asembleas, encontros, deb ates presenciais...), facilitando as achegas. "Vai ser un exemplo de transparencia interna: dispoñibilizaremos todas as convocatorias, debates, resultados das votacións, conclusións dos debates...". Estamos "perante o inicio dun proceso moi importante para o futuro do nacionalismo", apontou Ana Pontón, reiterando que "o país precisa máis que nunca o nacionalismo" Ao cabo, estamos "perante o inicio dun proceso moi importante para o futuro do nacionalismo", apontou Ana Pontón, reiterando que "o país precisa máis que nunca o nacionalismo". É este, o nacionalismo, o que o BNG sitúa como a ferramenta máis util para facer fronte á situación actual do país, marcada por realidades como o desemprego ou a emigración.


Summary: Representantes de máis de 200 organizacións coas que colabora de forma activa en diferentes ámbitos participaron no evento.

Gadis organizou esta quinta feira o segundo foro con ONG e entidades de índole social da Galiza e Castela e León na Fundación Juana de Vega, no concello de Oleiros, co obxectivo de fixar os seus "retos solidarios para o futuro". Gadisa facturou en 2021 máis de 1.300 millóns de euros Representantes de máis de 200 organizacións coas que colabora de forma activa en diferentes ámbitos déronse cita, tanto de forma presencial como vía telemática, para "intercambiar experiencias, afondar nas súas respectivas áreas de traballo e fomentar a aprendizaxe mutua". "Promovendo este espazo de encontro e de diálogo, a compañía quere, ademais, dar un altofalante ao importante labor social que prestan e facela visible para toda a sociedade", detallou nun comunicado. Gadisa Retail realizou compras a produtores locais por valor de 390 millóns en 2021 A directora de Marketing e RSC de Gadisa retail, Melisa Pagliaro, inaugurou o foro cunha intervención que xirou en torno ao valor da solidariedade en Gadis. "Un valor que crece ano a ano e que se articula no programa de Responsabilidade Social Corporativa, que en 2021 alcanzou as 1.650 accións", explicaba a dirixente do grupo de distribución alimenticia. Premio por fomentar "un estilo de vía saudábel" Os Supermercados Gadis recibiron o pasado mes de xuño un premio do Clúster Alimentario da Galiza por "potenciar un estilo de vida saudábel" a través das súas redes sociais. Melisa Pagliaro: "A galeguidade exércese, sen complexos" A coordinadora de Marketing Dixital e Contidos de GADISA retail, Alexandra Kuntz, recolleu este galardón, que "referenda a aposta de Gadis por xerar un impacto positivo na sociedade, neste caso, contribuíndo a fomentar un estilo de vida activo e saudábel que xera maior benestar", segundo explica a compañía nun comunicado. A compañía detalla que aborda esta cuestión "transversalmente", sendo un dos eixos do seu programa de Responsabilidade Social Corporativa. Premian Gadis por "fomentar un estilo de vida saudábel" Nos Supermercados Gadis, ademais, "incentívase a compra de produtos frescos e de tempada, así como a venda en mostrador tradicional, que evita o desperdicio incidindo nun consumo máis responsable e axustado ás necesidades dos clientes".


Summary: Fan dúas semanas de greve para demandar que se cumpran os acordos salariais de 2001 en todas as empresas. "Non queremos que o persoal estea condenado á eventualidade".

Miles de persoas marcharon baixo a chuvia en Ferrol na tardiña desta quinta feira para defender os dereitos dos traballadores da industria auxiliar de Navantia, en greve indefinida desde o 5 de outubro para demandar o cumprimento dos acordos salariais de 2001 en todas as empresas e súa inclusión nun marco legal que lle dea eficacia. O secretario xeral da CIG, Paulo Carril, e o secretario nacional da CIG-Industria, Xoán Xosé Bouzas 'Tupi', estiveron presentes na marcha. A greve e a mobilización están convocados polo sindicato nacionalista. Carril cualificou de "exemplar" a loita dos traballadores das contratas de Navantia "por rachar coa pobreza e a explotación nun momento como o que estamos a vivir". O secretario comarcal de Industria en Ferrol, Vicente Vidal, valoraba que, após 15 días, a greve "segue a ser un éxito", subliñando o compromiso dos traballadores que cada día acoden aos piquetes informativos nas portas dos estaleiros. Vidal rexeitou a actitude das empresas e a dirección de Navantia: "O único que fixeron foi intentar torpedear a folga e xerar unha información falseada para a cidadanía co obxectivo de transmitir a idea de que estes traballadores están loitando por conseguir, a través da folga, unhas melloras que son uns privilexios". O responsábel comarcal da CIG-Industria criticou o bloqueo das negociacións por parte da patronal e de Navantia reprochando UGT e CCOO que sexan cómplices desa estratexia. "O que lle pedimos a CCOO, UGT e MAS é que veñan ás asembleas que se fan diante das portas dos estaleiros e que expliquen cal é a súa proposta para esas negociacións coa patronal para sexan os propios traballadores quen a poidan valorar. ".


O primeiro de xaneiro de 1959 levaba vivindo na capital uruguaia pouco máis dun mes, xa que chegara o 27 de novembro de 1958. Coido que ter cinco anos axudou moito a que axiña fose un neno máis naquel lugar cheo de alegría. Hai que recoñecer o acerto de meu pai en facerlle caso a seu amigo Ramón de Castromil que foi quen o empurrou para embarcar no "Castel Bianco" en 1955. Eran ferreiros os dous e por iso deciden asociarse para abrir en Torelo (Vimianzo) un obradoiro. Eran tempos nos que os labregos ían subsistindo pero con pouco excedente para mercar novas ferramentas de labranza e aínda faltaba para que o metal deixase atrás as cancelas de madeira. Ramón escribe dicindo que alí os ferreiros podían escoller onde ofrecer os seus servizos xa que había moito traballo. Os primeiros minutos do aninovo de 1959 na beirarrrúa da esquina de Pantaleón Artigas e Ipiranga (no barrio de Aires Puros), estiven abraiado mirando para un ceo que semellaba unha efémera cúpula na que os debuxos de fermosas cores eran de lume e pólvora. Durante un cuarto de hora o estrondo e o fume das bombas fíxome sentir coma se estivese no medio dunha lareira da que eu formaba parte. Hai que suliñar que alí o verán é moi caloroso pero eu tiña championes (o calzado deportivo era así denominado pola estadounidense "Champion") e tamén unha remera de manga curta ("Polo") que me permitía unha liberdade de movimento que non tiña na aldea xa que en Tines, case sempre, había que ir con máis roupa. Case podo asegurar, aínda que pasaron moitos anos, que o Día de Reis asinei a miña incorporación sen condicións a aquel espazo chamado Montevideo. Non sabía que agora vivía nun novo "país" e tardei tempo en entender que residía na República Oriental do Uruguai pero estaba enteiramente satisfeito co cambio. Aquí xogo toda a tarde debaixo dunhas árbores chamadas paraísos sen a preocupación de enlamar os zocos. Non sei os metros percorridos o seis de xaneiro no meu coche vermello con raias horizontais brancas pintadas a ambos lados da parte dianteira. A rúa Pantaleón Artigas ten unha pequena baixada en dirección a Propios (Bvar. José Batlle y Ordóñez) que viña moi ben para as miñas pedaladas. Aquel coche era marabilloso e tamén a pista de circulación. Este vehículo superaba en moito ao triciclo que me fixera meu pai antes de embarcar co que petaba nas pedras da corredoira que pasaba por diante da casa. Foi neste mes de xaneiro cando descubrín que en Montevideo falaban un pouco diferente xa que eran moitas as palabras non entendía. Recibira unhas poucas clases da filla de Ramón de Castromil (Mercediñas) que sabía moito de escribir, debuxar, pintar e de José Artigas. Unha tarde na que estaba a xogar con Josengo (un rapaz que vivía no meu edificio de apartamentos) facendos pociños debaixo dun paraíso. Os buratos eran para enterrar os "coquitos" que caían da árbore. Vexo que pola rúa pasa un cabalo tirando dun carro ateigado de latas e vidros. Aquel animal faime emocionar xa que era o primeiro que vía desde que deixara a aldea. Supoño lembraba a besta dos meus avós. Entón, sinalo e dígolle a Josengo: Un cabalo! O meu compañeiro escoita e deseguido sae correndo para a entrada dos apartamentos e vai berrando: Mamá! Mamá! Manolito dijo cabalo, no sabe decir cabayo. Quedei moi sorprendido e nunca esquecín aquel día. Quizais foi cando aprendín a importancia das palabras na configuración dunha identidade. Aquel cabayo fíxome entender que viña do outro lado do mar.


Summary: Ante a previsión meteorolóxica, a obervación astronómica prevista para este venres queda adiada

Nova fin de semana chega de actividade no marco do programa Cultural de verán de Zas. En calquera caso, e debido ás previsións meteorolóxicas adíase a observación astronómica prevista para este venres con Jorge Mira dende a tumba do guerreiro Brandomil. A nova data é o 27 de agosto e a saída é ás 21:30 horas dende o lugar de Roma. Si se mantén a cita para este sábado 7 con Pan sen Fron. As pandereteiras herculinas estarán ás 21:00h na Praza do Concello, con aforo limitado. Para o domingo 9, toca ruta, arredor da Ponte de Brandomil. A saída será ás 10:00h, e son 10 km de dificultade baixa. Poden inscribirse no Centro Sociocultual de Baio: 981 71 80 56 (de L-V de 09:00 a 14:00 horas) e no Centro Sociocultural de Zas: 981 75 13 98 (de L-V de 09:00 a 14:00 horas).


Summary: Este sábado (19 horas) dispútase a terceira xornada da Liga Guerreiras Iberdrola ante un máximo de 300 persoas. O equipo galego chega cunha vitoria e unha derrota.

A reacción do Guardés. Iso é o que quere atopar hoxe José Ignacio Prades no partido que medirá as súas xogadoras co Uneatlántico Pereda (19 horas) nun Pavillón da Sangriña que, por primeira vez esta tempada, contará con afeccionados nas bancadas até un máximo de 300 persoas. A terceira xornada da Liga Guerreiras Iberdrola chega para o conxunto guardés tras varias semanas de descanso na competición en que o traballo do equipo non se detivo. "A primeira semana foi de descarga, a segunda xa foi máis intensa; mentres, as xogadoras lesionadas continuaron a traballar na súa recuperación, e ademais as convocadas coas súas seleccións tamén mantiveron o ritmo", explicou Prades. Esta semana, co regreso de Paula Arcos (Selección española), Patrícia Lima e Sandra Santiago (Selección portuguesa) e Erika Rajnojová (Selección eslovaca), "o grupo ao completo xa se centrou en preparar o partido de mañá contra o Pereda", apuntou o técnico. O maior condicionante continúan a ser as baixas: África Sempere, Martina Mazza, Rosario Urban e Sarah Valero continúan a recuperarse e non contan para este choque (Laura Morais era dúbida até última hora). Unha situación que obrigou a Prades a facer unha "reorganización" do traballo. Tres partidos no mes Mañá, o Atlético Guardés, cunha vitoria (Lanzarote) e unha derrota (Bera Bera) ten unha oportunidade para se resarcir e marcar un camiño positivo nesta quenda de tres xornadas consecutivas para o mes outubro: "Agardo que xogando na casa e ademais con público se vexa a reacción do grupo e saquemos o que non soubemos facer en Donosti", desexou Prades. O técnico apunta que é un "bo momento, malia as baixas, para que o grupo faga clic". O técnico confesou que o resultado contra o Bera Bera foi máis doloroso do esperado. "Na segunda parte desconectamos e pagámolo caro, aínda así houbo detalles positivos", analiza. Pereda, Zuazo e Aula Valladolid esperan no horizonte máis inmediato para "seguir sumando en tres partidos moi complicados con puntos que van valer e decantarán quen está arriba e quen abaixo", vaticinou Prades. En relación ao rival de hoxe, o Uneatlántico Pereda, que se estrea na Liga Guerreiras Iberdrola, Prades sinala que "mantiveron o groso de xogadoras do ascenso e souberon elixir moi ben os seus reforzos". O equipo cántabro, cunha derrota pola mínima contra o San José Obrero e outra máis avultada contra o Aula (xogaron un amigábel hai uns días co Bera Bera, perdendo 27-33) presenta "xogadoras que che poden facer moito dano", como as brasileiras Danielle de Sousa ou Isaura Menín, chegadas do Grafometal La Rioja e Rincón Fertilidad Málaga, respectivamente. Público nas bancadas "Todo o mundo está a agardar o regreso do público á Sangriña, o club e a xunta directiva están a traballar moito para que todo vaia ben mañá [por hoxe]", afirmou Prades. Até 300 persoas poderán acceder ao partido tras xogar a porta fechada contra o Lanzarote-Puerto del Carmen. Os socios do Atlético Guardés na tempada 2020-2021 deberán presentar a súa reserva de asento, que entre as 11 as 13 horas de hoxe aínda se poderá retirar en caso de que aínda queden dispoñíbeis. Os deportistas da base do clube deberán ir acompañados dunha persoa adulta con carné de socio para acceder.


Summary: Outro elemento definitorio da política de Verónica Casal na consellería de igualdade é eliminar a caracterización de xénero para falar da violencia machista.

É de todos coñecida a escasa sensibilidade que ten o Partido Popular con respecto á Igualdade. Iso non só está reflectido nos grandes recortes que está a sufrir esta área (30% menos de presuposto dende que Rajoy subiu ó poder) senón tamén en certas actitudes e comportamentos de importantes dirixentes do PP. Todo isto tivo a súa culminación coa presentación en sociedade de lei do aborto (unha das máis restritivas do mundo occidental e que en Europa soamente foi apoiada abertamente por Le Pen, algo moi significativo). Esta lei do aborto é un claro reflexo da ideoloxía de fondo que o Partido Popular sostén sobre a igualdade. Pero lonxe da grande política, nos concellos tamén se observan esas actitudes e comportamentos; o caso concreto do que vamos a falar é do Concello de Ferrol e a súa concelleira de igualdade, Verónica Casal Míguez. Hai uns meses, Verónica Casal concedeu unha entrevista ao xornal La Voz de Galicia onde insistentemente igualaba o feminismo e o machismo, pensando sen dúbida que estaba a falar de termos antónimos; de feito o titular da entrevista foi "Lo que lleva a la igualdad no es el machismo ni el feminismo". (Fonte: La Voz de Galicia) Queda claro que a concelleira non sabe nin o que é o machismo, nin o feminismo. O machismo está na base da violencia de xénero, da desigualdade real existente na sociedade cara as mulleres, é o motivo de que preto do 90% da pobreza mundial sexa feminina e da desigualdade de oportunidades das mulleres no ámbito laboral. O feminismo no seu eido social e ideolóxico pretende unha igualdade de dereitos das mulleres, para a consecución da igualdade non só formal senón tamén real. En segundo lugar, outro elemento definitorio da política de Verónica Casal na consellería de igualdade é eliminar a caracterización de xénero para falar da violencia machista. Isto queda moi claro no xeito que ten esta concellería de celebrar os 25 de novembro, convertendo a maior parte dos actos nunha repulsa da violencia, sen máis. Isto que a priori podería parecer de pouca importancia, pero en realidade é unha estratexia perigosa que vai máis ala dunha loita terminolóxica. Eliminar a especificación da violencia de xénero busca esconder e restar importancia a esta lacra social e conduce de novo á impunidade dos agresores e á indefensión das vítimas (pasando a ser un problema de índole doméstica). Na Conferencia de Beijing, en 1995, quedou moi claro que é necesario non só incluír a perspectiva de xénero nas políticas públicas, senón tamén recoñecer que a violencia machista ten que ser tratada de forma independente, sendo un tipo de violencia específico que é exercido contra as mulleres por ser mulleres. As novas sobre os 25-N que aparecen xeralmente nos xornais afíns ao concello, en moitas ocasións, xa falan directamente do día da Non Violencia. Para exemplo, un botón: "La programación vinculada con el día de la no violencia incluye, además, una iniciativa sobre la mujer profesional, relacionada en esta ocasión con las fotógrafas". (Fonte: Diario de Ferrol) No primeiro ano de Verónica Casal ó fronte da concellería, os actos do 25 de novembro centráronse no ámbito escolar. No Centro Torrente Ballester, reuniron os rapaces de diferentes centros escolares para escoitar unha contacontos. O relato da contacontos centrouse no mobbing escolar, na violencia da TV, nos monstros, etc. En ningún momento o termo igualdade, muller, xénero ou discriminación foron nin nomeados. Esta mesma actitude podemos apreciala noutro tipo de actos. Nun seminario organizado pola OCV (Oficina de Cooperación e Voluntariado da UDC) no Campus de Ferrol que versaba sobre o papel da muller na cooperación, foi invitada a concelleira. Tocaba falar da Violencia de Xénero e o seu discurso foi na mesma liña de falar da violencia na sociedade (ou cando falaba do tema usar o termo violencia familiar, cando non son a mesma cousa). Acompañando (e invitada pola concelleira) foi unha das representantes dunha ONG local que traballa con mulleres, que pasou de falar da violencia contra as mulleres á violencia das mulleres contra os homes (afirmando que tamén sofren violencia a través dos fillos e que dese tipo de violencia tamén hai que falar). Tal foi a cousa que a concelleira de Igualdade do Concello de Narón, presente, tivo que interromper en varias ocasións estas intervencións. Outro tema pendente para a concelleira é coñecer o que é un estereotipo de xénero. Xa que doutro xeito non ten moita explicación o acontecido o último 25 de novembro. Este ano, para conmemorar o Día contra a violencia (de xénero) esta concellería decidiu dar un "toque doce" (definido así pola prensa local) e "repartir galletas", nunha bolsiña rematada cun lazo rosa. A lenda que acompañaba o agasallo rezaba "Sou doce, non sexas violent@". A concelleira conseguiu facer do agasallo do 25-N unha concentración de estereotipos, chegando case ao nivel da idea que tiveron na Comunidade de Madrid con motivo do día da muller traballadora de agasallar as mulleres con prendas íntimas e clases de aerobic. Parece que no Partido Popular cousificar as mulleres e xerar estereotipos é algo máis que habitual. En todo caso, e volvendo á nosa galleta e ó lema "SOU DOCE, NON SEXAS VIOLENT@", este agasallo revela e reflicte claramente a idea que a concellería ten do que é unha muller. O seu modelo de feminidade correspóndese claramente coa chamada mística de feminidade definida por todos aqueles estereotipos e clichés aplicados sobre as mulleres e reproducidos culturalmente neste modelo de sociedade patriarcal (a muller debe ser doce, sensible, cariñosa, asoballada, ten que ser o sexo débil, etc). Non parece por tanto que a concellería intentara romper con estes estereotipos, senón que moi ó contrario está a reproducilos. Para previr a violencia machista é moi importante romper cos roles e estereotipos de xénero que aprendemos culturalmente, pois así eliminaríanse as desigualdades e produciríase un repartimento máis equitativo de poder entre ambos sexos. Finalmente, e para concluír xa, queda por falar da Casa da Muller que Verónica Casal conseguiu transformar nunha especie de Asociacións de Veciños ou nun Centro socio-cultural onde ten lugar un totum- revolutum de actividades para homes e mulleres, dende cursos para pais e nais primeirizos (guías para a maternidade), así como cursos para os adolescentes para saber "relacionarse", entre outros. Ata o momento da súa chegada, a Casa da Muller organizaba cursos e seminarios destinados a mulleres, que permitían o desenvolvemento de redes de amizade e de confianza entre mulleres de distintos puntos xeográficos do concello e diverso nivel socioeconómico. Agora a Casa da Muller oferta cursos para todo tipo de colectivos (aínda que seguen persistindo algúns cursos só destinados a mulleres). Parece que o que se pretende é deixar baleira de contido o que nun senso estrito é a Casa da Muller. Xa neste punto final penso qué é moi axeitado lembrar unha célebre frase de Emma Goldam (1869-1940): "O elemento máis violento na sociedade é a ignorancia.


Summary: O secretario nacional da CIG-Ensino, Anxo Louzao, asegura que o Anteproxecto da Lei de Mellora de Calidade Educativa (LOMCE) "está impregnado de arriba a abaixo dunha ideoloxía neoliberal ao servizo do PP". Valora como moi positivas as últimas mobilizacións e anuncia o apoio á folga que realizarán os sindicatos de estudantes esta cuarta feira.

Que opinión lle merece a resposta social das últimas mobilizacións contra da aprobación da nova Lei de Mellora da Calidade Executiva (LOMCE)? Valoramos como moi positivas as dez concentracións que se realizaron o outro día en todo o país, cunha cifra de asistencia de máis de dúas mil persoas. Forman parte da permanente mobilización e debate que temos no ámbito do ensino contra esta lei privatizadora, clasista e españolizadora. Continuaremos até paralizar este anteproxecto de lei que é nocivo para o galego. Seguimos, tamén, facendo asembleas e debates nos centros e recollendo sinaturas para que se coñeza o alcance calamitoso desta norma de aplicarse para un dereito fundamental como é o ensino público.Cal é a reacción que reciben neses actos dos sectores implicados? Sen lugar a dúbidas, todo o mundo que se achega a esta lei, que a coñece, queda escandalizado de que o PP traslade a súa ideoloxía máis extrema a un texto normativo que pretende ser a base do sistema educativo. Nese sentido este anteproxecto de lei non resiste ningunha análise desde unha perspectiva progresista, desde unha perspectiva respectuosa co que é a diversidade cultural, lingüística e plurinacional do Estado español. Tampouco resiste ningunha análise minimamente pedagóxica do que ten que ver co ensino de calidade nin vai desfacer as desigualdades. Estamos diante dunha norma españolizadora que bota por terra os pequenos avances que houbo no que é inserir o ensino na nosa realidade social e nacional. Por primeira vez estamos diante dun proxecto de lei que recolle e establece un modelo lingüístico que está pensado para excluír o noso idioma como lingua vehicular do ensino. Está pensado para que o alumnado poda ser obxector ao coñecemento do seu propio idioma e ao cal teremos que sufragar os seus estudos nun centro privado. Está pensado para exterminar os idiomas propios das diferentes nacións do Estado español. No caso concreto galego tamén está pensado para bendicir o proxecto de Plurilingüísmo que neste momento está en vixencia e que o tribunal Superior de Xustiza de Galiza veu de declarar ilegal. Agora o PP tenciona, mediante unha lei orgánica, darlle legalidade a este sistema que quere varrer do sistema educativa as linguas que non sexan o español e ao mesmo tempo centralizar as decisións, suprimindo competencias que tiñamos, cativas até o de agora. Queren facer un sistema educativo uniformizador. Para iso tamén están as reválidas. Son unha barreira para impedir a escolarización das clases populares e queren que non haxa ningunha posibilidade de podérmonos dotar dun sistema educativo inserido no noso país. Precisamos urxentemente máis capacidade de decisión, soberanía para podermos dotar o noso país dun sistema educativo propio, público, galego, democrático e laico. Tamén está a privatización e confesionalidade, a desautorización do seu profesorado a través do seu articulado posto que promove a creación de centros de elite onde seleccionan o alumnado. Dánlle estatus de legalidade a aqueles centros que segregan por cuestión de xénero malia que o Tribunal Supremo xa sentenciou a súa ilegalidade. Estamos diante dunha norma españolizadora que bota por terra os pequenos avances que houbo no que é inserir o ensino na nosa realidade social e nacional. Pensa que hai unha presión por parte da Igrexa Católica para beneficiarse desta lei? Estamos diante dun anteproxecto de lei que non só está ao servizo da patronal privada e da Conferencia Episcopal, senón que parece que está elaborada por eles mesmos. O PP procura facer un ensino moito máis reaccionario, máis retrógrado no sentido que vai dar máis potestade aos centros concertados, máis recursos para crear centros de elite e ao mesmo tempo sen control. É máis, recolle xa dunha maneira explícita que a ordenación educativa vai ter en conta a demanda social no lugar de garantir prazas públicas no ensino público como até a de agora. Tentará xustificar a privada-concertada por esta demanda e creará novos concertos aínda que haxa prazas no ensino público. No que ten que ver coa ampliación da confesionalidade do ensino, é evidente que tamén a relixión non só vai formar parte do currículo escolar, non só vai condicionar os horarios do alumnado en todos os niveis educativos, senón que se reforza cunha materia alternativa co único obxectivo fundamental que é conseguir que haxa un efecto chamada para que o alumnado se escolarice máis en relixión a medida que ten unha nota alta e que lle vai servir para acadar unha media nas titulacións superiores xa que vai ter valor académico. É inasumíbel que no bacharelato vaia ser unha materia específica, cunha categoría superior ao galego. Por outro lado, o profesorado seguirá sendo nomeado pola propia Igrexa Católica, sen ningún tipo de control público e mesmo fixarán os libros de texto. É un proxecto de lei que está impregnado de arriba a abaixo dunha ideoloxía neoliberal ao servizo da ideoloxía do PP. Esta cuarta feira haberá unha folga do estudantado na Galiza. Pensa que a unidade de todos os sectores parará esta lei? É evidente. Respectamos que o estudantado leve a cabo as mobilizacións que considere oportunas e neste caso desde a CIG apoiamos e estaremos coa folga o día 6 de febreiro nas diferentes comarcas. O estudantado, o profesorado e a sociedade somos os que imos padecer esta lei. Tentaremos que non se aprobe. Neste sentido xa participamos dentro da Plataforma xunto a diferentes sectores como ANPAS e sindicatos de estudantes.


Summary: A súa candidatura, apoiada por máis do 70% dos votos, foi a única presentada para liderar o sindicato, que reivindica a unidade de acción con outras organizacións como a "mellor ferramenta" nestes tempos de crise.

Xosé Manuel Sánchez Aguión volve ser secretario xeral de CCOO Galicia para os vindeiros catro anos. O Congreso Nacional do sindicato elixiu este venres onte os novos órganos de dirección, xunto cos integrantes das comisións de Control e Garantías e os delegados que representarán á comunidade autónoma no Congreso Confederal, que se celebrará o próximo mes de febreiro en Madrid. Sánchez Aguión, que presentou a única candidatura para a Secretaría Xeral, saíu reelixido co 70,33% dos votos. Malia iso, presentáronse dúas candidaturas para a Comisión Executiva Nacional, a encabezada polo actual máximo responsable con 166 votos (o 73,7% e 10 postos) e a liderada por Eusebio Justo Santos, que recibiu 56 papeletas (4 postos) Xunto a Sánchez Aguión, na Comisión Executiva estarán tamén Mabel Pérez Simal, Manuel González Ríos, Maica Bouza Seoane, Francisco Carrera Pérez, Adela Poisa Baños, Jesús Castro Baamonde, Ascensión Esteban Ceballos, José Antonio Vilar González, Juan Martínez García, Machús Fernández García, Eusebio Justo Santos, Pilar Seoane Vázquez, Jaime López Golpe e Emilia Lamas Seoane.. A unidade de acción como "mellor ferramenta" Por outra banda, Congreso Nacional de CCOO de Galicia aprobou unha resolución que insta o sindicato a iniciar con outras organizacións de clase un plan de traballo específico para afrontar a problemática da negociación colectiva. Tamén se aprobou un texto a proposta de todas as Secretarías da Muller de CCOO de Galicia, así como outro contra a Lei orgánica de mellora da calidade educativa (LOMCE). Canto á primeira das resolucións, esta lembra que o 10º Congreso de CCOO de Galicia tivo lugar nun contexto de crise e grave recesión económica e social "non coñecidas na etapa democrática". Ademais, o número de fogares galegos con todas as persoas activas en paro ascende a 91.900 e o número de persoas traballando é de 1.026.000. Para atopar unha cifra similar sería necesario retroceder máis dunha década", critica o texto. Esta resolución lembra tamén o impacto negativo da crise en "sectores clave" da economía galega, como o naval, a automoción ou o agroalimetario. Denuncia, ademais, os recortes en políticas sociais, dependencia, sanidade ou educación. Segundo CCOO, as consecuencias da crise agrávanse pola "ausencia de políticas activas anticíclicas" que apoien a industria e o estado de benestar, polo que lle reprocha á Xunta centrarse nas "mal chamadas políticas de austeridade que están a levar por diante o estado do benestar". CCOO manifesta a súa "firme vontade" de afondar na unidade de acción sindical, "a mellor das ferramentas" nesta crise Mediante esta resolución, CCOO de Galicia manifesta a súa "firme vontade" de afondar na unidade de acción sindical, "a mellor das ferramentas" nun momento como o actual, de aí que Comisións remotrará "de maneira inmediata" o acordo cos sindicatos de clase galegos para establecer un plan de traballo específico coa finalidade de afrontar a negociación colectiva, "nun momento especialmente grave, onde nos xogamos impedir que se aplique a reforma laboral, especialmente no referente á ultraactividade e poder regular e defender o dereito" a esta negociación. Con esta resolución, CCOO rexeita tamén a Lei de taxas xudiciais, que forma parte dunha "ofensiva" que tamén logrará "a privatización dos rexistros civís". Finalmente, esixe unha aplicación "equitativa" da Xustiza, con "proporción" entre o delito e o indulto e non entre este e a clase social, polo que insta ao "indulto urxente" do cidadán David Reboredo. Canto á resolución promovida polas Secretarías da Muller, foi aprobada con anterioridade nos diferentes congresos de unións comarcais e federacións nacionais de CCOO, que tiveron lugar a finais de 2012. O texto denuncia que a crise económica ten consecuencias especialmente negativas para as mulleres, liña na que afondan as diferentes medidas impostas polos Gobernos estatal e galego.


Summary: A maxistrada tomará posesión oficial do cargo esta sexta feira. Substitúe a demisionaria Milagros Otero. Nesta sesión plenaria tomou posesión como deputado Gonzalo Caballero, que asume a presidencia do grupo parlamentar socialista.

O Parlamento galego deu luz verde esta cuarta feira á maxistrada Dolores Fernández Galiño, proposta polo Partido Popular como nova Valedora do Pobo, un cargo que asumirá oficilamente esta sexta feira, cando tome posesión do posto nun acto na cámara lexislativa. Galiño tivo 51 votos a favor, do PP e PSOE e ningún en contra; rexistrándose 18 en branco (En Marea, BNG e grupo Mixto) e 2 nulos. A votación foi en urna e secreta. Para saír eleita, precisaba o apoio de 3/5 das deputadas e deputados, 45 cadeiras. A nova valedora substitúe no posto Milagros Otero, que presentou a súa dimisión catro meses despois de ser condenada polo Tribunal Supremo. O Supremo anulara o seu nomeamento da irmá do portavoz parlamentario do PP deixando en evidencia o carácter nepotista da súa conduta. Na súa comparecencia perante a comisión de peticións do Parlamento, Fernández Galiño reiterou a súa "independencia" como maxistrada como aval da súa independencia no novo posto. Apelou ao feminismo como "sinal de identidade" da Valeduría do Pobo. Tamén comprometeu a súa implicación na defensa dos dereitos lingüísticos, destacando a súa condición de galegofalante. En Marea, BNG e grupo Mixto criticaron que no procedemento de escolla PP e PSOE non optasen polo consenso e o diálogo entre todas as forzas. O grupo socialista propuxo como adxunta á Valedora a escritora e xornalista María Xosé Porteiro. Nesta sesión plenaria tomou posesión como deputado o secretario xeral do PsdeG, Gonzlo Caballero, que pasa a asumir a presidencia do grupo parlamentar socialista.


Summary: As baixas serán de 5 días, e non será preciso contar cun test positivo, só manifestar os síntomas.

A Generalitat de Catalunya anunciou esta terza feira que recuperará o sistema de baixas automáticas de 5 días por contaxio de Covid-19 ante o incremento de casos no país e no conxunto do Estado español nas últimas semanas. A Covid-19 repunta na Galiza: 669 persoas hospitalizadas e incidencia disparada entre maiores de 60 anos Así o anunciou a secretaria de Salut Pública, Carmen Cabezas, nunha comparecencia de prensa xunto á directora do Servei Català de la Salut, Gemma Craywinckel. Segundo detallou Craywinckel, a "repercusión directa" na atención primaria da repunta de contaxios por coronavirus levou a retomar este procedemento, que permite acceder a unha baixa automática de forma telemática ou por teléfono, sen necesidade de contar cun test positivo. A alta, ao cabo dos cinco días, tamén se tramitaría de maneira automática. 10 cuestións que cómpre saber sobre como pode afectar o coronavirus ás relacións laborais Nas dúas últimas semanas, as visitas aos centros de saúde de Catalunya aumentaron 16%, ao mesmo tempo que se reduce o número de facultativos activos polas vacacións do período estival. Máximo de casos na vindeira semana A secretaria de Salut Pública afirmou que, se ben os casos seguen en aumento, agardan que o máximo de casos poida ser alcanzado a vindeira semana, ou a máis tardar a seguinte, xa que ven " un punto de freada no incremento" dos contaxios. O Congreso valida que non se poida despedir por baixas médicas xustificadas Os hospitais cataláns teñen agora mesmo 2.032 persoas ingresadas por coronavirus, das que 52 atópanse na Unidade de Coidados Intensivos (UCI). Con estes datos, a Generalitat optou por recuperar, de forma temporal, o sistema de baixas automáticas, aínda que Craywinckel matizou que "agardan que sexan as persoas que realmente están enfermas as que accedan a esta vía".


Summary: Os maxistrados entenden que a medida é "necesaria e proporcionada" pola gravidade dos feitos e a pena de prisión á que se podería enfrontar, ademais de advertir risco de fuga e de alteración de probas.

A sección primeira da Audiencia da Coruña desestimou o recurso de apelación interposto por un dos investigados polo crime de Samuel Luiz contra o auto do xulgado instrutor que o 13 de agosto decretou o mantemento do seu ingreso en prisión provisional, comunicada e sen fianza. Na resolución, contra a que non cabe presentar recurso, os maxistrados explican que existen "indicios racionais da comisión dun feito delituoso" por parte do investigado, unha das tres persoas que permanecen en prisión provisional desde a súa detención após a malleira que acabou coa vida do mozo, na madrugada do 3 de xullo no paseo marítimo coruñés. Risco de fuga e alteración de probas Ademais, aprecian risco de fuga debido á petición de pena de cárcere á que podería enfrontarse e de alteración de probas, un perigo que, consideran, podería aumentar coa súa posta en liberdade. O tribunal entende que a medida cautelar imposta ao apelante resulta "necesaria e proporcional" debido á "solidez" da base inculpatoria respecto da súa participación nos feitos. Así, destaca que se trata "dunha agresión brutal, executada por unha pluralidade de persoas e ao longo dun lapso relativamente prolongado de tempo". Os xuíces, ademais, advirten que os feitos poderían chegar a ser cualificados como asasinato e, por tanto, "chegar a unha petición de pena de até 25 anos de prisión". Por iso, subliñan, é necesario "extremar as precaucións para garantir o enxuizamento futuro". Cuestionan a súa colaboración O tribunal asegura, ao contrario do que defende o investigado, que a súa comparecencia voluntaria ante a policía podería responder a unha estratexia procesual, máis que a unha intención de colaborar, xa que nese momento, argumentan, era consciente de que a súa identidade fora descuberta. Ademais, incide en que se apreciaron "omisións e contradicións" nesa primeira declaración e en que non entregou aos axentes o teléfono móbil da vítima. A Audiencia, por tanto, confirmou o contido do auto do Xulgado de Instrución número 8 da Coruña que decretou o mantemento da prisión provisional do apelante, que xa solicitara noutra ocasión a súa posta en liberdade.


Summary: Unha caravana con decenas de coches percorreu este domingo Compostela para protestar contra o "abuso da temporalidade" laboral no sector público, á vez que reivindicou a aplicación do dereito europeo para ter "estabilidade".

A Plataforma de Traballadores Públicos Temporais en Fraude de Lei convocou na mañá do domingo unha mobilización automobilística que percorreu as rúas da capital galega até chegar ao Parlamento. Decenas de vehículos participaron na protesta polas rúas compostelás, decorados con globos negros e amarelos. Os manifestantes partiron ás 11.00 horas do Palacio de Congresos e Exposicións de San Lázaro e, posteriormente, dirixíronse até a rúa do Hórreo, fronte ao edificio do Parlamento de Galiza. O sindicalista Pablo Fernández, membro da Confederación Nacional do Traballo (CNT) e da Plataforma de Traballadores Públicos Temporais en Fraude de Lei, leu un manifesto no que cargou contra o "abuso" da temporalidade e esixiu a aplicación da lexislación laboral europea "en todos os países". "Non só temos a confirmación máis que evidente da falta de vontade política e sindical para solucionar este inxusto e dramático problema de centos de milleiros de familias, senón da mentira e da actuación de mala fe que se instauraron no exercer dos nosos políticos e das organizacións sindicais", censurou Fernández. Para a CNT e a plataforma convocante, alén de "lapidar" a aplicación do dereito europeo, as administracións española e galega adoptan solucións "aniquiladoras e contrarias" aos dereitos destes empregados. Neste sentido referiuse Fernandez á convocatoria de procesos selectivos "sen nin sequera realizar unha inspección para excluír as prazas das persoas en abuso". "E non conformes con isto, adoptan medidas ilegais para borrar do mapa calquera posto temporal en abuso, como ofertar só as prazas de interinos en fraude en concursos de traslado", engadiu o sindicalista na lectura do manifesto. Por todo iso, e ante o temor de que se tente "exterminar" os traballadores temporais con procesos de estabilización "que enviarán ao paro a milleiros deles", a plataforma esixiu unha reunión urxente co ministro de Política Territorial e Función Pública, Miquel Iceta, á vez que ameazou con convocatoria de folga.


Summary: A formación que lidera Antón Gómez Reino retoma a vida orgánica cunha conferencia telemática coas militantes, que apoiaron a postura oficial de potenciar a marca Podemos.

Podemos Galiza retomou hoxe a súa vida orgánica a nivel galego cunha conferencia política na que as súas e os seus militantes apoiaron a postura oficial de centraren esforzos en rearmarse a nivel local. A vista está posta nas eleccións municipais de 2023, nas que pretenden potenciar a marca propia. Por volta dun centenar de militantes participou neste encontro telemático. Relanzar o proxecto desde o local é o obxectivo sinalado pola formación que encabeza Antón Gómez-Reino. A reformulación chega logo do duro golpe sufrido nas autonómicas do 12 de xullo, nas que, actuando como motor da coalición Galiza En Común-Anova Mareas, ficaron sen representación parlamentaria. A proposta da dirección saíu adiante, segundo fontes da organización, por "maioría" nunha conferencia política que se desenvolveu a través de Internet e sen convocatoria de prensa. As mesmas fontes avanzan que Gómez-Reino ten previsto nos próximos días comparecer ante os medios, algo que non fai desde a noite electoral do 12 de xullo.


Summary: Defende A Galega aproveita a convocatoria electoral para lembrar "a todos os partidos" a necesidade de "abordar de inmediato" o cumprimento da lei de Medios e a urxente creación do Consello de Informativos ante un "escenario de manipulación que non é novo". O colectivo difunde un decálogo de reivindicacións.

Galicia volverá votar cos seus medios públicos baixo a lupa. O persoal mobilizado na CRTVG cumpre 92 venres negros, 92 semanas de protesta "contra a manipulación" e polo cumprimento da lei de Medios. A cidadanía galega acudirá ás urnas o vindeiro 5 de abril a pouco de cumprirse dous anos desde que Defende A Galega tinguise de loito as súas demandas, tamén pola mellora na calidade da radio e da televisión públicas, e sen trazas de solución a ningunha das súas reclamacións malia históricas folgas e mobilizacións na rúa. Defende A Galega aproveita a cita electoral para pedir "a todos os partidos" que aborden "de inmediato" o cumprimento da lei de MediosO colectivo que impulsa as protestas aproveita a convocatoria electoral para recordarlles "a todos os partidos" que "hai un asunto pendente que se debe abordar de inmediato: unha lei de Medios aprobada no Parlamento que segue sen cumprirse"."O PP tivo dúas lexislaturas para facela efectiva e seguimos esperando. Por iso nos gustaría que todos os partidos, o do goberno e os da oposición, expresasen publicamente o seu compromiso de rematar con esta situación, goberne quen goberne", reclaman en declaracións a Praza.gal. Aprobada no Parlamento en novembro de 2011, hai máis de oito anos, a lei mantén artigos claves sen cumprir. Si se aprobou unha modificación puntual nunha das disposicións transitorias da norma. Como informou Praza.gal, aquela reforma permitiu que o director xeral, Alfonso Sánchez Izquierdo, continuase indefinidamente no seu posto, no que xa acumula máis dunha década. Polo camiño, o PP rexeitou no Parlamento en varias ocasións propostas da oposición que reclamaban cumprir xa integramente a lei. A CRTVG xustifica agora o seu atraso na necesidade de adoptar o texto ao uso das redes sociais. O persoal mobilizado difunde un decálogo que insta a que defendan os partidos políticos e pide a "destitución inmediata do actual director xeral"Aproveitando a chegada das eleccións, Defende A Galega vén de difundir un decálogo de reivindicacións das que piden aos partidos políticos que se "comprometan a asumir, tanto de teren responsabilidades de goberno como de estaren situados na oposición". O colectivo pon o foco nalgúns dos incumprimentos máis evidentes da lei de Medios e pide a "destitución inmediata do actual director xeral" e a súa sucesión mediante "maioría de dous terzos" do Parlamento. "Unha vez nomeado, solicitamos abrir un debate no seo da comisión parlamentaria da CRTVG sobre a conveniencia de mudar ou non o modelo de elección, analizando vías como a do concurso público, entre outras", destacan. Ademais, demandan a posta en marcha, "no prazo máximo dun mes desde a formación do novo goberno, do Consello de Informativos regulado na mesma Lei de Medios, dándolle a este órgano as máximas atribucións posibles para evitar as presións partidistas sobre os e as traballadoras que elaboran os contidos nos medios públicos e garantir que estes se fagan seguindo criterios profesionais". En declaracións a este diario, Defende A Galega cre "urxente" esta medida para "amparar" o persoal "ante as prácticas de manipulación que se dan no presente e se poidan dar no futuro".Defende A Galega advirte de que "as presións sobre profesionais van aumentar" coa campaña e insta a crear axiña o Consello de InformativosA creación do Consello de Informativos, lembra o colectivo, está recollida na lei como parte do desenvolvemento do Estatuto Profesional, "texto sen elaborar aínda e que debe ser unha realidade o antes posible". Ademais, o persoal mobilizado pide tamén o compromiso de "dar cobertura informativa ás protestas, tanto laborais como profesionais, que poida desenvolver o cadro de persoal no futuro", porque cren que iso "non fará máis que mellorar a imaxe dos medios públicos e do seu servizo". Porque o persoal mobilizado lembra que "o escenario de manipulación non é novo". "Levamos anos sufríndoo", di o colectivo, que di "non ter dúbidas" de que "as presións sobre profesionais van aumentar" agora que se achegan as eleccións. "Por iso é tan necesaria a creación dun Consello de Informativos que protexa o seu traballo", explican.De feito, nun dos últimos venres negros, o persoal mobilizado denunciaba a "realidade paralela" que, segundo din, difunde a CRTVG sobre a actualidade informativa. Incidían na "construción dunha Galicia inexistente ao servizo do poder" da que Defende A Galega advertiu a Praza.gal. Agora, insisten nesa cuestión, exemplificada na cobertura de conflitos sanitarios como os de Verín ou na das negociacións para a formación dun novo goberno en España, tal e como denuncia tamén a oposición en cada comisión de control parlamentaria. O persoal que leva case dous anos de protesta denuncia a "realidade paralela" que din que difunde a CRTVG sobre a actualidade informativa"Todas aquelas informacións que afectan a Xunta ou os populares contrólanse máis", asumen fontes profesionais da CRTVG. A resposta do director xeral, Alfonso Sánchez Izquierdo, é sempre semellante. "Demostrar a cobertura correcta da CRTVG non é complicado", adoita dicir. Como exemplo, respecto do conflito de Verín, di que "non pode haber queixa do tratamento", e sobre as negociacións de investidura entre PSOE e Podemos, convida a entrar no buscador da web da Corporación para comprobar a cobertura. En canto ás críticas pola falta de difusión do informe do Consello de Europa que critica a política lingüística da Xunta, ao máximo responsable dos medios públicos "parecéronlle suficientes medio minuto no programa Bos Días", tal e como destaca Defende A Galega. "Por suposto que compartimos as denuncias que se fan na comisión parlamentaria da CRTVG, pero tamén queremos lembrarlles aos partidos da oposición que estaremos moi pendentes de que sexan coherentes con esas posicións que agora defenden se chegan a gobernar", advirte Defende A Galega. Defende a Galega pide a recuperación das delegacións e desconexións locais, dun lingüista por quenda ou do formato orixinal de 'Diario Cultural'Entre as demandas feitas públicas esta semana, Defende A Galega reclama a "recuperación das delegacións territoriais de Pontevedra, Ferrol e A Mariña e das desconexións informativas locais suprimidas en 2018" porque, cren, "non hai servizo público sen cobertura de país". Tamén demandan que volva o "formato orixinal" de Diario Cultural, programa decano e multipremiado da Radio Galega que perdeu a súa franxa horaria independente. "A cultura debe ser un contido transversal na programación dos medios públicos e abordarse desde a mesma especialización que se require para outro tipo de noticias", aseguran. Alén diso, e respecto da denunciada "perda de calidade da emisión derivada da deficiente posta en marcha da dixitalización na TVG", o colectivo pide que se cree unha comision interna para abordar eses problemas. E tamén a recuperación de, "polo menos, un lingüista por quenda na radio pública" tras "anos de recorte" que supuxeron a desaparición desa figura. Tamén reclaman, como xa fixera o persoal en anteriores folgas, o deseño dunha programación "de servizo público" para a vindeira temporada que inclúa nos medios públicos programas de análise informativa e debates en horario de máxima audiencia", así como "unha programación dirixida ao público infantil que vaia máis aló da emisión de series e contidos animados, sen desbotar a creación dunha canle propia a tal efecto". Ante a cada vez máis crecente "externalización", Defende A Galega pide "a recuperación da produción propia" e denuncia que tanto na televisión como na radio "levan anos limitándose a cubrir a axenda informativa marcada desde fóra". Entre as demandas dos profesionais inclúense programas de análise informativa e infantís, máis produción propia e "a fin da política de desmantelamento"Por último, o persoal mobilizado pide "a fin da política de desmantelamento" ante unha "inaceptable precariedade" que cren derivada "dunha política empresarial que impide substituír os traballadores de baixa ou de vacacións". O resultado, segundo Defende A Galega, son horas de programación repetida, telexornais coa metade do persoal e con copia e pega de teletipos ou cobertura de temas en función da proximidade e non da relevancia. Ademais, e respecto á insinuación da dirección xeral da CRTVG de que limitaría o uso das redes sociais aos profesionais dos medios públicos, Defende A Galega advirte de que "calquera decisión ao respecto é de dubidosa admisión, polo que debe ser estudada coidadosamente e contar coa aprobación do Consello de Informativos".


Summary: Un total de 10.590 pacientes xa están curados.

A Dirección Xeral de Saúde Pública da Consellería de Sanidade informa que, na última actualización, esta sexta feira, o número de casos activos de coronavirus na Galiza é de 311, 22 menos ca onte. Deles, 81 son da área da Coruña, 31 da de Lugo, 21 da de Ourense, 8 da de Pontevedra, 133 da área de Vigo, 26 da de Santiago, e 11 da de Ferrol. Do total de pacientes positivos, 4 están en unidades de hospitalización e 307 no domicilio. Non hai pacientes positivos en UCI. Polo de agora, na Galiza hai un total de 10.590 persoas curadas, rexistrándose 619 falecementos. O número de PCR realizadas é de 171.518. Residencias de anciás Nas residencias de anciás hai 5 contaxiadas, das que 4 son usuarias e 1 traballadora. O número de falecementos mantense en 274.


Summary: Teclear en diferentes idiomas a frase 'os galegos son' e deixar que o propio buscador (Google, Yahoo, Bing) lle engada os adxectivos e calificacións máis buscadas dá para rir ou chorar. De tópicos ("raros", "tontos", "brutos") a rarezas ('white') imos ben servidos.

Como nos ven o resto de habitantes do planeta? Pois, de nos cinxir ao que teclean nos principais buscadores de internet, non é que saiamos moi ben parados. Será que non nos coñecen, ou que nos coñecen demasiado ben, ou simplemente que non entenden unha figa. O certo é que teclear a frase "os galegos son...." en español, inglés e portugués nalgún dos principais buscadores dá para rir ou chorar. Ou as dúas cousas. Ou ningunha, quen sabe. Comecemos Bing Neste buscador se tecleamos as frases 'galicians are' ou 'galegos sao', podemos agardar sentados. A frase non se completa. Non debe de haber moito interese por nós nin no mundo da lusofonía nin entre os anglófonos. Quizás sexa mellor así, visto o que pasa cando no Bing tecleas 'Los gallegos son". Aí si que de inmediato se completa a frase automáticamente con varias opións, escalonadas segundo as procuras que se fixeran sobre nós. A primeira, un tópico, e non dos peores: "muy trabajadores". Ben. A miña avoa estaría contenta. Como segunda opción xa aparece todo un clásico, e dos insultantes: 'tontos, "los gallegos son tontos". A seguir, "muy brutos". Non "brutos" a secas, non. "Muy brutos". A lista complétase cun "los gallegos son raros" e cun, manda truco, "germánicos". Tamén atopamos a pregunta dalgún 'listillo', tipo "se son tan celtas, por que non se parecen fisicamente aos escoceses". Google Probamos agora co buscador por excelencia, google. Aquí si que as opcións en inglés (galicians are) e portugués (galegos sao), dan resultado. No primeiro caso a frase complétase automáticamente con catro opcións escalonadas. A primeira, 'celtic'. Moi ben, "os galegos son celtas". Recén chegado de que a un lle chamen "tonto" e "muy bruto", de pouco importa que iso sexa ou deixe de ser un mito. Celta, correcto. A segunda opción que aparece ao escribir en inglés "os galegos son" é "portuguese", portugués. Cando os lusistas deixen de dar saltos, seguiremos até a terceira opción que aparece automaticamente e que é... "not celts". Pois si, se a primeira opción que nos xordía era que os galegos eramos celta, a terceira é que nos nega esa orixe. Unha rápida visual ao panorama que se abre a través de tal sentencia de que non somos celtas e atopamos como até nos alcuman de "pseudoceltas". Xa vedes. Mais aínda fica unha cuarta opción ao teclear "galicians are" en Google. E é... "white"!! Brancos!! Se queredes saber por que, procurádeo. As outras opcións que aparecen neste buscador automáticamente ao escribir "los gallegos son" é "brutos" e "raros" ("Ni con 18 másteres entiendes a un gallego", "No me integro en Galicia") Pasemos agora a escreber "os galegos sao" no mesmo buscador. As opcións que nos saen son dúas: unha preguntando "de onde sao" e outra "quen sao". Falaremos o mesmo idioma, mais parecémoslle marcianos. Iso si, non insultan. Iso reservámolo para as procuras en español. E aí, en español en Google, atopamos un pouquiño de todo. Poñemos "los gallegos son" e sáenos, de primeiro, "celtas". Correcto. Navegamos un pouco por esa imaxe que teñen de nós e atopamos páxinas nas que se afirma que "vascos e galegos si son diferentes ao resto de españois". Tamén atopamos a pregunta dalgún 'listillo', tipo "se son tan celtas, por que non se parecen fisicamente aos escoceses". Bon, mais pasado o momento 'celtismo', volvemos á dura realidade. As outras opcións que aparecen neste buscador automáticamente ao escribir a frase é "brutos" e "raros" ("Ni con 18 másteres entiendes a un gallego", "No me integro en Galicia", son algunhas das entradas a través desta opción). E a lista complétase cun "muy raros". Debe ser que as explicacións que lle daban na procura de "raros" non acababan de convencer aos perspicaces procuradores, que foron a polo "muy raros". Yahoo Na procura en Yahoo pásanos como con Bing, se poñemos "os galegos sao" e "galicians are" non aparece nada de nada. O espazo fica en branco. Non existimos? Non lles interesamos? Non nos procuran? A cousa cambia, claro, ao meter "los gallegos son". Aí sáenos o xa clásico "tontos", seguido como segunda opción dun perturbador "racistas". Mal de moitos... Mais non nos desanimemos. Unha procura rápida cambiando a nacionalidade 'galego' por outras amosan que nos procuradores de internet abundan tópicas á machada. Así, se poñemos "españoles son" sae "feos" e "árabes"; se escribimos a frase con portugueses sáenos "Morenos" e "gitanos", con alemáns "fríos" e "racistas", cos irlandeses "borrachos", cos rusos, "malos"... E así, até cansarnos.


Summary: Institucións Penitenciarias veta a visita das socialistas Carmen Acuña e Patricia Vilán ás prisións de Teixeiro e A Lama. As parlamentarias sospeitan que o Ministerio tenta "ocultar" a situación destes recintos e da poboación reclusa.

Unha Cámara lexislativa de segunda. O pasado 13 de abril as deputadas do PSdeG Carmen Acuña, Carmen Gallego e María Quintas solicitaban formalmente ante as comisións institucional e de Sanidade do Parlamento de Galicia que unha delegación destes órganos parlamentarios visitase "cada un dos centros penitenciarios" de Galicia para coñecer e "dar resposta a diversas preocupacións recibidas" sobre o seu estado e o tratamento da poboación reclusa. Tratábase de estender ao resto de grupos e a todas as prisións a iniciativa que tomaran un mes antes dúas integrantes do grupo socialista, a propia Acuña e mais Patricia Vilán, que pediran poder visitar os cárceres de Teixeiro e A Lama para "coñecer directamente as queixas" sobre as mesmas. O Ministerio do Interior impediuno. Como corresponde, Acuña e Docampo formularon por escrito o 12 de marzo a súa solitude ante a Delegación do Goberno central en Galicia, cuxo responsable, Santiago Villanueva, a trasladou á Secretaría Xeral de Institucións Penitenciarias, dependente do Ministerio do Interior. O 7 de abril a subdirectora xeral de Relacións Institucionais e Coordinación Territorial deste departamento, Mercedes Belaustegui, respondeu ao escrito das parlamentarias que, admite, lle trasladaron o seu propósito de "coñecer a situación que se vive nos cárceres" galegos "e coñecer directamente as queixas dos internos". Para negarlles o acceso. "Lamentamos comunicarlle que non se autoriza dita solicitude", di Belaustegui, porque "a actividade penitenciaria" é competencia do Estado e, ademais, "se realiza con pleno sometemento ás leis e ao ordenamento xurídico e en aberta colaboración coas diversas autoridades xudiciais, espceialmente cos xulgados de vixilancia penitenciaria" e a Fiscalía, "ao igual que co Defensor del Pueblo". Asemade, indica a alto cargo do departamento que dirixe Jorge Fernández Díaz, "os centros son visitados por deputados e senadores nacionais cando así o solicitan", negándolle pola vía dos feitos esta posibilidade a membros de parlamentos autonómicos. O Goberno central argumenta que nos cárceres se cumpre a lei e que poden ser visitados por membros das Cortes Xerais A resposta de Interior provocou "sorpresa e preocupación" nas deputadas solicitantes que, en verbas de Acuña, sospeitan que o Goberno de España tenta "agochar a situación real dos cárceres galegos" mediante este veto. O departamento estatal, evidencia, "alega que esta visita está restrinxida a deputados e senadores", o que dá lugar a "unha fonda preocupación". "Non vaia ser que dende o Goberno queiran agochar a verdadeira situación" das prisións, di a deputada, que indica que parte do seu interese en visitar os cárceres está ligado á posible "repercursión dos recortes orzamentarios nas condicións de vida dos reclusos". "Non vaia ser que dende o Goberno queiran agochar a verdadeira situación das prisións", di Carmen Acuña A "desconfianza" que as levou a pedir a visita, indica, "aumenta tras coñecer o impedimento do Goberno a cumprir coa nosa obriga de informarnos para responder acaídamente diante das denuncias e reclamacións que nos traslada a cidadanía", neste caso, a poboación reclusa. Amósase ademais "sorprendida" pola "decisión inxustificable de establecer unha fronteira interna entre os centros penitenciarios situados en chan galego" ao "impedirse a visita dos lexítimos representantes das galegas e galegos". Neste escenario, Acuña reitera a súa proposta de que unha delegación de todos os partidos do Parlamento de Galicia poida acceder aos cárceres e, ao tempo, solicita que as Mesas das comisións implicadas se posicionen "fronte a esta reposta intolerable do Ministerio do Interior.